คําสั่งสํานักงานตรวจคนเข้าเมือง

ที่ 192/2561

เรื่อง กําหนดรายการข้อมูลที่พัก (Accommodation) หรือสถานที่อยู่ในประเทศไทย

(Place of stay in Thailand) เพื่อให้คนต่างด้าวแจ้งล่วงหน้า

โดยวิธีการทางอิเล็กทรอนิกส์

----------------------------------------------------------

          ด้วยเป็นการสมควรกําหนดให้คนต่างด้าวที่จะเข้ามาอยู่ในราชอาณาจักรเป็นการชั่วคราวแจ้งข้อมูลที่พัก (Accommodation) หรือสถานที่อยู่ในประเทศไทย (Place of stay in Thailand) ซึ่งคนต่างด้าวจะต้องพักอาศัย ตามมาตรา 18 วรรคสอง แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยคําสั่งหัวหน้าคณะรักษาความสงบแห่งชาติ ที่ 42/2560 เรื่อง แก้ไขกฎหมายคนเข้าเมืองเพื่ออํานวยความสะดวกแก่ผู้เดินทางสัญชาติไทย ลงวันที่ 13 กันยายน พุทธศักราช 2560 และมาตรา 37 (2) แห่งพระราชบัญญัติคนเข้าเมือง พ.ศ. 2522 ล่วงหน้าโดยวิธีการทางอิเล็กทรอนิกส์ให้พนักงานเจ้าหน้าที่ตรวจคนเข้าเมืองตรวจสอบข้อมูลล่วงหน้า เพื่อประโยชน์ด้านความปลอดภัยของคนต่างด้าว และการอํานวยความสะดวกในการตรวจอนุญาตให้เข้ามาในราชอาณาจักร

          อาศัยอํานาจตามระเบียบ ก.ต.ช. ว่าด้วยหลักเกณฑ์การปฏิบัติราชการของผู้บัญชาการในฐานะเป็นอธิบดีหรือแทนผู้บัญชาการตํารวจแห่งชาติ พ.ศ. 2551 ลงวันที่ 29 สิงหาคม พ.ศ. 2551 แก้ไขเพิ่มเติมโดยระเบียบ ก.ต.ช. ว่าด้วยหลักเกณฑ์การปฏิบัติราชการของผู้บัญชาการในฐานะเป็นอธิบดีหรือแทนผู้บัญชาการตํารวจแห่งชาติ (ฉบับที่ 2) พ.ศ. 2555 ลงวันที่ 16 มกราคม พ.ศ. 2555 ประกอบมาตรา 18 วรรคสอง แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยคําสั่งหัวหน้าคณะรักษาความสงบแห่งชาติ ที่ 42/2560 เรื่อง แก้ไขกฎหมายคนเข้าเมืองเพื่ออํานวยความสะดวกแก่ผู้เดินทางสัญชาติไทย ลงวันที่ 13 กันยายน พุทธศักราช 2560 และมาตรา 37 แห่งพระราชบัญญัติคนเข้าเมือง พ.ศ. 2522 ภายใต้บทบัญญัติมาตรา 35 แห่งพระราชบัญญัติว่าด้วยธุรกรรมทางอิเล็กทรอนิกส์ พ.ศ. 2554 มาตรา 3 และมาตรา 7 แห่งพระราชกฤษฎีกากําหนดหลักเกณฑ์และวิธีการในการทําธุรกรรมทางอิเล็กทรอนิกส์ภาครัฐ พ.ศ. 2549 ซึ่งคณะกรรมการธุรกรรมทางอิเล็กทรอนิกส์ ได้มีมติในการประชุมครั้งที่ 4/2557 เมื่อวันที่ 27 พฤศจิกายน พ.ศ. 2557 เห็นชอบนโยบายและแนวปฏิบัติในการรักษาความมั่นคงปลอดภัยด้านสารสนเทศของสํานักงานตรวจคนเข้าเมือง และสํานักงานตรวจคนเข้าเมืองได้มีประกาศ เรื่อง แนวนโยบายและแนวปฏิบัติในการรักษาความมั่นคงปลอดภัยระบบเทคโนโลยีสารสนเทศ ลงวันที่ 13 มกราคม พ.ศ. 2558 รองรับการดําเนินการธุรกรรมทางอิเล็กทรอนิกส์ภาครัฐ จึงกําหนดให้คนต่างด้าวที่จะเดินทางเข้ามาในราชอาณาจักรโดยทางอากาศแจ้งข้อมูลที่พัก (Accommodation) หรือสถานที่อยู่ในประเทศไทย (Place of stay in Thailand) ล่วงหน้าโดยวิธีการทางอิเล็กทรอนิกส์ผ่านระบบข้อมูลการตรวจสอบและคัดกรองผู้โดยสารล่วงหน้า ตามนัยข้อ 2 (2) (ฌ) แห่งข้อบังคับของคณะกรรมการการบินพลเรือน ฉบับที่ 87 ว่าด้วยการอํานวยความสะดวกเพื่อการตรวจสอบและคัดกรองผู้โดยสารล่วงหน้า ลงวันที่ 14 ธันวาคม พ.ศ. 2555 และให้เจ้าของหรือผู้จดทะเบียนอากาศยาน หรือผู้ดําเนินการเดินอากาศ จัดเก็บข้อมูลที่พัก (Accommodation) หรือสถานที่อยู่ในประเทศไทย (Place of stay in Thailand) ของคนต่างด้าวดังกล่าวทุกเที่ยวบิน ตามมาตรฐาน Platform สําหรับจัดเก็บข้อมูลแนบท้ายคําสั่งนี้ นําส่งทางอิเล็กทรอนิกส์ไปยังระบบการตรวจสอบและคัดกรองผู้โดยสารล่วงหน้า (Advance Passenger Processing System : APPS) เพื่อนําเข้าระบบสารสนเทศตรวจคนเข้าเมือง ตามบัญชีแนบท้ายคําสั่งนี้  ทั้งนี้ ให้ถือว่าคนต่างด้าวได้แจ้งที่พักอาศัยตามกฎหมายแล้ว

          ทั้งนี้ ตั้งแต่วันที่ 20 ตุลาคม พ.ศ. 2561 เป็นต้นไป


ผู้มีอํานาจลงนาม - สั่ง ณ วันที่ 11 ตุลาคม พ.ศ. 2561

 

พลตํารวจตรี สุรเชษฐ์  หักพาล

รองผู้บัญชาการตํารวจท่องเที่ยว รักษาราชการแทน

ผู้บัญชาการสํานักงานตรวจคนเข้าเมือง